Verrinneweerde jakkals uit dieretroetelpark gered | Maroela Media
Die gehawende jakkals is uit 'n dieretroetelplaas in Bloemfontein gered. (Foto: DBV)
'n Jakkals wat volgens die Dierebeskermingsvereniging (DBV) besig was om 'n stadige en pynlike dood op 'n dieretroetelplaas in die stad te sterf, is uit die haglike omstandighede gered en sy eienaar van dieremishandeling aangekla.
Charmaine Engelbrecht, 'n inspekteur van die Bloemfontein-DBV, het gesê die jakkals is in 'n klein, ongeskikte hok, vuil en met ontlasting, aangehou.
"Die hok het so sleg geruik dat ek dit deur my gesigsmasker kon ruik," het Engelbrecht gesê.
Die jakkals het geen skuiling in sy hok gehad nie, was ondergewig en het so 'n slegte veltoestand gehad dat hy plek-plek geen hare op sy bene meer oorgehad het nie. Hy moes ook op sement of op droë, harde modder lê.
Die dier het ook twee druksere op sy agterpote gehad. Dit was so rou dat die been daardeur gesien kon word, het sy gesê.
"Dit is 'n skande vir die mensdom en uiters wreed," het Engelbrecht gesê.
Reinet Meyer, bestuurder van die Bloemfontein-DBV, het gesê die "hoofdoel van 'n troetelplaas is om die publiek op te voed oor hoe om na diere om te sien, maar dié plek wys presies hoe om nié jou diere te versorg nie".
Die DBV het 'n lasbrief bekom en op die jakkals beslag gelê ná 'n anonieme wenk oor die jakkals se toestand.
Die dier ondergaan nou behandeling by 'n veearts in Johannesburg wat spesialiseer in die versorging van wilde diere.
Al weer Bloemfontein.
Sjoe, my hart breek vir die arme jakkals, hoop hy word gou beter – baie wreed.
Wat gaan in Bloem aan deesdae en hulle allewig in die nuus as dit by dieremishandeling kom??? Skandelik en hoop die mense kry die swaarste straf denkbaar!!!
Wat gaan die DBV hieraan doen?
Dit is n skreiende skande! Dit maak my so kwaad as mense diere wil aanhou, maar nie vir hulle kan of wil sorg nie. Los dan die dier in sy eie habitat, as jy te dom, te sleg of te gevoelloos is om ordentlik na hom om te sien. Ek huil sommer as ek na die foto van die arme jakkalsie kyk.